Venäjän presidentin Vladimir Putinin moottoripyöräjengiksi kutsuttu Yön sudet on aloittanut toimintansa Suomessa. Ensimmäiset liivit suomalaisille jaettiin tammikuussa Moskovassa.

Vuonna 2015 uutisoitiin, että venäläinen liivijengi tukee Putinia: ”Vladimir on lahja Jumalalta”. CNN

Pitkään jatkuneet puheet venäläisen Night Wolves -moottoripyöräkerhon pyrkimyksistä levittäytyä läntiseen naapurimaahan ovat nyt toteutuneet.

Yön susien ensimmäinen Suomen-kerho RMI (Russki Mototsiklisty Internatsional) perustettiin Iltalehden tietojen mukaan Forssan seudulle tämän vuoden alkupuolella.

IL:n poliisilähteet vahvistavat tiedon susien asettautumisesta Suomeen. Jäsenmäärästä ei toistaiseksi ole tarkempia tietoja. Kyseessä arvellaan olevan vielä vain noin kymmenen henkeä.

Yön susien kuuluista ”Kirurgi” auttoi Suomen kerhon johtajaksi nimettyä miestä pukemaan ylleen jengin täysliivit. IL

Kirurgi ojensi liivi

Kerhon johtajaksi nimitetty suomalaismies sai susien täysliivit Venäjällä 19. tammikuuta.

Liivien luovutus tapahtui IL:n tietojen mukaan Night Wolvesin Moskovassa sijaitsevassa tukikohdassa Sexton Bike Centerissä, missä vietettiin kerhon presidentin, ”Kirurgiksi” kutsutun Alexandr Zalnostanovin 56-vuotissyntymäpäivää.

Esiintymislavalla ollut ”Kirurgi” ojensi liivit ja auttoi mustaan huppariin sonnustautunutta suomalaista pukemaan ne ylleen eri puolilta Eurooppaa saapuneiden motoristien ja muun yleisön raikuvien aplodien saattelemana.

Samassa tilaisuudessa luovutettiin Susien liivit myös ainakin yhdelle muulle suomalaismiehelle.

Suomalaisten liittäminen venäläiseen liivikerhoon on saanut runsaasti kiitosta ja onnitteluja järjestön omilla Facebook-sivuilla.

Suomalaismies poseeraa uudessa liivissään Night Wolvesin Fb-sivuilla. IL

Putinin läheinen

Night Wolvesilla ja sitä johtavalla ”Kirurgilla” on erittäin lämpimät ja läheiset suhteet presidentti Vladimir Putiniin. Putin on osallistunut kerhon tapahtumiin, ja kerho puolestaan on tukenut näkyvästi Kremlin toimia muun muassa Krimillä.

Runsas viikko sitten ”Kirurgi” johti motoristien juhlakulkuetta Krimin niemimaan valtauksen viisivuotisjuhlassa. Yön sudet järjestivät myös isänmaallisen mahtipontisen shown, jota juhlisti maan suurimmaksi väitetty Venäjän lippu.

Kirurgi on ilmoittanut Susien jättäneen rikollisen toiminnan taakseen. Kerho onkin ainakin julkisuudessa näyttäytynyt lähinnä Kremliä tukevan politiikan ”tukijärjestönä”.

Ystävien ja ”kollegoiden” lämmin kohtaaminen Sevastopolin moottoripyörätapahtumassa syksyllä 2017. AOP

Vahva tausta

Night Wolves -kerhoon arvellaan kuuluvan kaikkiaan noin 7000 jäsentä. Se on levittäytynyt Euroopassa Suomen lisäksi ainakin Sveitsiin, Itävaltaan, Slovakiaan ja Ranskaan.

Vahvaan isänmaallisuutensa nojaten se yritti taannoin savustaa amerikkalaisperäiset kilpailijansa Helvetin enkelit ja Bandidosit pois Venäjältä. Yritykset eivät kuitenkaan ainakaan toistaiseksi ole tuottaneet tulosta.

Läheisten Kreml-siteittensä ansiosta susikerholla on ollut riittävän uskottava tausta, jotta sen ei ole tarvinnut liittoutua muiden moottoripyöräkerhojen kanssa.

Vielä on epäselvää, miten Yön sudet aikoo kehittää toimintaansa Suomessa. Tiedossa on, että ainakaan Helvetin enkelit, Bandidosit ja Cannonballit eivät ole katsoneet hyvällä kilpailevien motoristijengien tunkeutumista heidän reviireilleen.

Suomalaiskerhon johtajaksi nimetty mies (vas.) otettiin lämpimästi vastaan. Fb-sivuilla hän esiintyy yhdessä sveitsiläis- ja ranskalaisveljiensä kanssa. IL

”Vakava riski”

Yhdysvaltain pakotelistalle asettama Yön sudet on Suomen lisäksi levittäytynyt myös muualle Eurooppaan. Tämä on herättänyt huolta turvallisuusviranomaisissa ja poliitikoissa.

Viime heinäkuussa Slovakian ulkoministeriö esitti syvän huolensa siitä, että kerho oli perustanut ”Euroopan päämajansa” lähelle maan pääkaupunkia Bratislavaa. Maan presidentti Andrej Kiska kuvaili BBC:lle Yön susien tuloa ”vakavaksi turvallisuusriskiksi”.

Iltalehti ei tavoittanut ketään suomalaisviranomaista kommentoimaan nimellään Yön susien laajenemista Suomeen.

– Toistaiseksi Susia on tarkasteltu ensisijaisesti järjestäytyneenä rikollisuutena. Siksi on sovittu, että KRP vastaa siihen liittyvistä kysymyksistä, sanoo suojelupoliisin viestintäpäällikkö Jyri Rantala.

Keskusrikospoliisissa järjestäytyneen rikollisuuden tutkinnasta vastaava rikosylikomisario ei puolestaan vastannut IL:n soittopyyntöihin.